A Bizottság 2294/2003/EK rendelete
(2003. december 23.)
a 3072/95/EK tanácsi rendeletnek a rizs importvámja tekintetében történő alkalmazására vonatkozó részletes szabályokról szóló 1503/96/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 1995. december 22-i 3072/95/EK tanácsi rendeletre [1], és különösen annak 11. cikke (4) bekezdésére,
mivel:
(1) Az 1503/96/EK bizottsági rendelet [2] 4a. cikke az 10062017 és az 10062098 KN-kód alá tartozó basmati rizsre tonnánként 250 EUR összegű importvám-csökkentést ír elő.
(2) Az e rendszer szerint behozott rizs mennyisége jelentős mértékben nőtt, a behozott fajtákra vonatkozó adatokat azonban nem bocsátották rendelkezésre. Ezért a Bizottságnak nagyon pontosan meg kell határoznia, hogy mely fajták jogosultak a csökkentésre.
(3) Az Indiából és Pakisztánból az EU-ba behozott basmati rizsnek különleges követelményeknek kell megfelelnie a termék jó minőségének fenntartása, valamint behozott mennyiségeknek a basmati rizs tiszta leszármazási vonalához tartozó fajtákra történő korlátozása érdekében.
(4) Meg kell erősíteni az ellenőrzéseket a rizs származásával, valamint a behozott fajtákkal kapcsolatos csalás kockázatának csökkentése érdekében.
(5) Az ezzel kapcsolatban az indiai és pakisztáni hatóságokkal folytatott vizsgálatot és konzultációt követően szükség van továbbá annak meghatározására, hogy mely fajták jogosultak a csökkentésre.
(6) Figyelembe véve az Indiából és Pakisztánból származó basmati rizs iránti nagy keresletet, valamint a rendszer kezelésével kapcsolatban szerzett tapasztalatokat, ellenőrzéseket kell meghatározni a behozott termék minőségének garantálása érdekében. A tagállamok e tekintetben megfelelő megfigyelési programokat hozhatnak létre, amelyek DNS-vizsgálat alkalmazását is magukban foglalhatják.
(7) A Gabonapiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1503/96/EK rendelet a következőképpen módosul:
1. A 4a. cikk (1) bekezdésének helyébe a következő szöveg lép:
"(1) A IV. mellékletben meghatározott, az ex10062017 és az ex10062098 KN-kód alá tartozó basmati rizs tonnánként 250 EUR összegű importvám-csökkentésben részesülhet.
Ez az összeg a piaci fejlődési irányzatok alapján felülvizsgálható, különösen a behozott mennyiségek tekintetében.
Az e cikk alkalmazásához szükséges ellenőrzéseket a III. mellékletben felsorolt indiai és pakisztáni illetékes hatóságok által rendelkezésre bocsátott eredetigazolások alapján kell elvégezni."
2. A II. melléklet helyébe e rendelet I. mellékletének szövege lép.
3. A rendelet egy új, IV. melléklettel egészül ki, amelynek szövegét e rendelet II. melléklete tartalmazza.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2004. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. december 23-án.